Jongste brandstofprys bied skrale verligtingArgieffoto (Foto: IADE-Michoko/Pixabay) Verbruikers sal vandeesmaand skrale verligting kry met die petrolprys wat slegs met ŉ paar sent daal. Dieselgebruikers sal egter nog méér moet opdok, aangesien dié prys met byna R1 styg. Gwede Mantashe, minister van minerale bronne en energiesake, het Dinsdag aangekondig dat 93-oktaan‑ en 95-oktaan-petrol van Woensdag teen middernag met 12c per liter daal. Die prys van diesel sal egter met tussen 98c en 92c per liter styg, terwyl die prys van paraffien met 79,60c verhoog word. “Die gemiddelde internasionale prys van petrol het gedaal, terwyl die prys van diesel en paraffien gedurende die oorsigtydperk gestyg het. Dit is omdat daar steeds ŉ tekort aan dieselvoorraad wêreldwyd is,” sê Mantashe. Die voortslepende konflik tussen Rusland en Oekraïne het daartoe gelei dat Rusland, een van die grootste globale uitvoerders van ruolie, al hoe minder ruolie uitvoer. Die daling in petrolpryse word egter toegeskryf aan die jongste Covid-19-beperkings wat in China ingestel is. “Die beperkings in China, wat ŉ groot invoerder van ruolie is, het gelei tot ŉ verminderde vraag na ruolie. Verder het die VSA strategiese ruolie- aandele bekendgestel om verdere prysstygings te bekamp,” sê hy. “Die impak van hierdie twee faktore is egter nie so beduidend nie, aangesien die gemiddelde prys van ruolie slegs effens gedaal het en steeds hoog is.” Volgens Mantashe sal die tydelike opskorting in die algemene brandstofheffing steeds tot die einde van Mei van krag wees. “Die korting van R1,50 per liter op die algehele brandstofheffing, wat deur die minister van finansies aangekondig is, sal tot Dinsdag, 31 Mei geld. Die totale brandstofheffing vir petrol sal R2,44 per liter gedurende hierdie tydperk bly en R2,30 per liter vir diesel.”